google/wiki40b huggingface dataset:
Adolf Wermuth

Bakgrunn

Wermuth var sønn av generalpolitidirektør Karl Georg Ludwig Wermuth; familien var borgerlig med monarkistisk sinnelag. Etter abitur fra Gymnasium Andreanum i Hildesheim studerte han jus ved universitetene i Leipzig, Heidelberg og Göttingen og tok juridisk statseksamen.

Karrière

Wermuth arbeidet som dommer og hadde ulike stillinger i innenriksdepartementet. Han var tysk representant (rikskommissær) ved Melbourne Centennial International Exhibition i 1888 og verdensutstillingen i Chicago 1893. Etter overleveringen av Helgoland fra Storbritannia til Tyskland i 1890 (Helgoland–Zanzibar-traktaten) ledet han interimsadministrasjonen av øya.
Adolf Wermuth ble første understatssekretær i Reichsschatzamt og deretter fra 1909 statssekretær samme sted (finansminister). Han ble ansvarlig for gjennomføringen av riksfinansreformen utarbeidet av regjeringen Bülow. Wermuth gikk av som finansminister i regjeringen Bethmann Hollweg da hans forslag om forhøyet arveavgift ikke fikk regjeringssjefens tilslutning. 
I mai 1912 ble Wermuth valgt av byparlamentet til etterfølger av Martin Kirschner til overborgermester i Berlin. Dette embede innehadde han fra 1. september 1912 til 25. november 1920. Som overborgermester i Berlin grunnla han kommunale elektrisitetsverk og utvidet det underjordiske jernbanesystemet. Da byens vareforsyning for næringsmidler i 1912 fungerte dårlig, lot Wermuth byen kjøpe kjøtt for 12 millioner riksmark. Kjøttvarene ble solgt videre til innbyggerne til kostpris. Han ledet byen ved utvidelsen til Stor-Berlin i oktober 1920. 
Adolf Wermuths stilling ble svakere etter revolusjonen i 1918, særlig som følge av de stadige streikene og ytterliggående sosialisters innflytelse i de kommunale organer. Etter elektrikerstreiken i 1920 mistet han støtte fra såvel sosialistisk som borgerlig hold og gikk av som overborgermester etter valget i 1920, da flertallet gikk til sosialdemokratene og USPD.
Wermuth utga sine memoarer Ein beamtenleben (En embetsmanns liv) i 1922.
Brostein

Brostein er naturlig eller tilhogd stein som brukes til å lage brolegning, en renslig, solid og slitesterk overflate på veier, fortau, torv og andre plasser. Som regel er brostein hugget av granitt, men diabas, sandstein, basalt og gneis har også vært brukt. Navnet «brostein» kommer av at «broer» eller brolegning av trevirke ble lagt over sølete gater imiddelalderbyene. Etterhvert ble trebrolegning erstattet av steinbrolegning, først av naturlig strandstein eller morenestein, kalt «kampestein», i 1800-årene av huggen stein.
I veibygging har brostein så å si helt blitt erstattet av asfalt, men den brukes fremdeles i begrenset omfang, spesielt på torv og gågater i bysentra.
Dibang Valley (distrikt)

Demografi

Ved folketellingen i 2011 var det 7 948 innbyggere i distriktet, mot 7 272 i 2001. Den urbane befolkningen utgjør 27,55 % av befolkningen.
Barn i alderen 0 til 6 år utgjorde 13,89 % i 2011 mot 15,28 % i 2001. Antallet jenter i den alderen per tusen gutter er 831 i 2011 mot 874 i 2001.
Som jag är

Som jag är er et musikkalbum med Agnetha Fältskog, utgitt i 1970.
Kosuke Harada

Karriere

Kosuke Harada startet sin profesjonelle karriere i Cosmo Oil Yokkaichi i 1996. Han har også spilt for Seino Transportation og Montedio Yamagata.
Aer Lingus Flight 164

Aer Lingus Flight 164 var en flyvning med passasjerflyet Boeing 737 fra Dublin lufthavn i Irland til London Heathrow lufthavn i England som ble kapret 2. mai 1981.
Laurence James Downey, en 55 år gammel mann fra Australia, gikk inn på flytoalettet og dynket seg selv med bensin før han gikk inn i cockpiten med en lighter i hånda. Han forlangte først å bli flydd til Iran, men endret det til Frankrike da han fikk beskjed om at flyet ikke hadde tilstrekkelig med drivstoff. Flyet landet på Le Touquet – Côte d'Opale lufthavn hvor det ble startet forhandlinger med Downey. Han krevde at pave Johannes Paul II skulle offentliggjøre Fátimas tredje hemmelighet. Etter nærmere ti timer stormet franske spesialstyrker flyet og overmannet Downey. Det ble ikke løst skudd og ingen ble skadet.
I februar 1983 ble Downey dømt til fem års fengsel for flykapring. Han var en tidligere trappistmunk som hadde bodd i Sovjetunionen og utviklet en rekke konspirasjonsteorier.
Vallejo

Presse

Vallejo Times Herald kommer ut sju dager i uken. Vallejo Times har blitt gitt ut siden 1875, og ble i 1922 slått sammen med Vallejo Herald, og har siden blitt gitt ut under dagens navn.
Universitetsgata 26

Universitetsgata 26 er en bygning i Oslo reist for Studentersamfundet som deres første permanente møtelokale i Universitetsgata 26. Tomten ble kjøpt rundt 1859, og bygningen ble tegnet for formålet av  den svenske arkitekten Victor Emil Langlet, som også tegnet Stortingsbygningen.  Festsalen ble tatt i bruk allerede i 1861 til universitetets 50-årsjubileum, mens hele bygningen med to etasjer og høy kjeller stod ferdig i 1871.

Innsamling

Innsamlingssaksjoner pågikk på 1850-tallet for å skaffe et eget velferds- og møtelokale for studentene i Oslo. Symbolet på innsamlingen ble sparegrisen, og den 9.april 1859 var den satiriske ordenen H.M.Grisen blitt innviet. Derav også navnet Chateau Neuf.

Debattforum

Samfundet og dets bygning spilte en vesentlig rolle som debattforum, ikke minst i årene omkring unionsoppløsningen. Våren 1905 var møtene i Studentersamfundet med talere som Fridtjof Nansen og Georg Stang viktige for opinionsdannelsen, og bidro vesentlig til den politiske samlingen som førte til unionsbruddet.
Bygningen og møtesalen ble etter hvert alt for liten, og det ble lenge diskutert å skaffe større lokaler. I 1918 ble bygningen solgt for å skaffe midler til et nybygg, men i mellomkrigstiden lyktes det aldri å realisere planen. Studentersamfundet holdt lenge til på forskjellige steder rundt omkring i Oslo; Uranienborgveien  11, Gamle Logen og Dovrehallen. Den 9. april 1940 stod det på dagsordenen i Oslo kommune en sak om å overdra Gamle Logen til studentersamfundet.

Kunst og litteratur

Fra 1879-94 holdt Deichmanske bibliotek til i loftsetasjen. 
I 1882 hadde kunstnerne egen utstilling i Studentersamfundet I 1889 hadde Edvard Munch utstilling i gården, noe som regnes som norsk kunsthistories første separatutstilling.

20. århundre

I 1919, året etter Studentersamfundet solgte eiendommen til Halfdan Nobel Roede, ble det påbygd til tre etasjer pluss en ekstra etasje bak mansardtaket; arkitektene August Nielsen og Harald Sund.  
Fra 1921 til 1925 drev Roede Mayol-teatret i bygningen, og Per Aabel hadde sin debut her i 1921. Kirsten Flagstad hadde også ei rekke strålende opptredener på scenen i nummer 26. 
Under den andre verdenskrig huset restaurantlokalene i gården den tyskdrevne nattklubben/offisersbordellen «Löwenbräu». I august 1941 forsøkte Osvald-gruppen å sprenge stedet. De to sabotørene Asvor Ottesen og Aksel Engelsgaard gjestet etablissementet, spiste - og etterlot en koffert med sprengstoff under bordet da de gikk. Bomben ble imidlertid oppdaget før den gikk av.
I nyere tid har tallrike private teaterselskaper benytta huset. Her har også opp gjennom åra vært mange kjente serveringssteder, blant annet Humlen/Humla, Ribo, Studio 26, Down Town, Chez Bendriss, Barock og Last Train. 
I 1960 flyttet the Penguin Club til Universitetsgaten 26 i etasjen over, mens restaurant Ribo drev i første etasje.Dizzie Tunes overtok «Humla» i Universitetsgata 26 i 1990 og gjorde det om til Dizzie Showteater.
Teiebær

Teiebær eller tågebær (Rubus saxatilis på latin) er en urt i rosefamilien. Urtene er hvite, og har spiselige bær. Det holder for det meste til på mørke steder med mye stein, og kalk i jordsmonnet.
Teiebær er i slekt med bringebær og molte, men har en løsere sammensetning og har et lysere, nesten gjennomskinnelig fruktkjøtt. På svensk heter den "stenbär", mye på grunn av det store frøet i enkeltbærene. Teiebær er relativt sjelden i Sør-Norge.
Tysktime

Tysktime (orig: Deutschstunde) er gjennombruddsromanen til Siegfried Lenz. Boken kom ut i 1968, og den norske oversettelsen kom ut i 1969.
Boken handler om maleren Emil Noldes malerforbud under nasjonalsosialistene, om skyld og plikt på bakgrunn av konflikter i tiden med Adolf Hitler.
Biologisk klassifikasjon

Biologisk klassifisering er en metode for å kategorisere organismer i et hierarkisk system. Kategori-baserte systemer bruker et gitt antall nivåer i hierarkiet slik som rike, familie, slekt og art. Ikke-kategoriske systemer bruker et vilkårlig antall nivåer i hierarkiet, som varierer fra art til art. Gruppene i et klassifikasjonssystem kalles et taxon.
Moderne biologisk klassifikasjon har røtter tilbake til Carl von Linné, som grupperte arter etter deres bygningstrekk. Disse gruppene har senere blit revidert for å passe med Charles Darwins prinsipp. 
Tradisjonelt har dette vært etter organismenes likhetstrekk. I de senere årene har mange systematikere hoppet over klassifikasjonen og konsentrert seg om organismenes slektskap. Et system som utelukkende bygger på slektskap, vil «definerer gruppene selv». Kjenner man til stamtreet, trenger man ikke å definere grupper, fordi man allerede har oppdaget dem. Hver gren i stamtreet tilsvarer en monofyletisk gruppe.

Mono-, para- og polyfili

Denne nye måten å klassifisere på har ført til at enkelte eldre etablerte grupper, blir regnet som kunstige grupper fordi de inneholder arter som ikke er i nær slekt med hverandre.  Ett eksempel er hovdyr, som er en samlebetegnelse på pattedyr som har tær som ender i harde tåspisser, hover. I eldre systematikk hadde hovdyr det «vitenskapelige» navnet Ungulata. Hovdyr er ikke lengre noen naturlig systematisk gruppe, men en polyfyletisk gruppe, eller en ikke-systematisk gruppe, det vil si en samlegruppe på dyr fra ulike slekter som har det til felles at de alle har hover.
Andre grupper ender opp som parafyletiske, det vil si at de ikke er «komplette», i og med at en av delgruppene ikke lenger regnes med. Et typisk eksempel er fisker, som har gitt opphav til firbeinte virveldyr.
Fylkesvei 6066

Fylkesveg 6066 går mellom Tverrfjella og Nerland i Fræna kommune. Veien er 8,8 km lang.
Frem til 2019 hadde veien betegnelsen Fv240.
Svensk uppslagsbok

Svensk uppslagsbok er en svensk encyklopedi som ble utgitt i to opplag mellom 1929 og 1955.

Andre opplag

Det andre opplaget ble oppgitt å være omarbeidet fra grunnen av og vesentlig utvidet. På hver side angis det til hvilket år opplysningene er oppdatert. Verket omfatter 32 bind, og utgivelsen foregikk fra 1947 til 1955. Selskapet Svensk uppslagsbok AB skiftet navn til Förlagshuset norden AB etter 1945.
Rockefabrikken

Rockefabrikken i Tromsø er et tilbud til ungdommer i Tromsø som har lyst å lære å spille et eller flere instrumenter. Rockefabrikken ble opprettet av Troms musikkråd (den gang Norsk musikkråd Troms) tidlig på 80-tallet i samarbeid med Tromsø kommune, avd. for helse og sosial og Utekontakten, og øvde også i Utekontaktens lokaler. Den gikk da under navnet Rockefabrikken Utekontakten. Senere ble Rockefabrikken i 1991 utvidet til Sommerlyst skole og Anikken Dulin fikk ansvar for koordinering av Sommerlyst-delen. I dag tilbys opplæringen også i disse bydelene i Tromsø; Kroken, Hamna, Stakkevollan og Kvaløysletta.
Rockefabrikken drives ennå av Troms musikkråd i samarbeid med Tromsø kommune; KOFOR (Kompetansesenter for rock i Nord-Norge), som er et kompetanseorgan for rytmisk musikk i Tromsø og Nord-Norge. De retter seg mot band, musikere, studiofolk, konsertarrangører og annen musikkbransje.
Firth of Thames

Firth of Thames (maori: Tikapa) er en stor bukt nord på Nordøya på New Zealand. Elvene Waihou og Piako renner ut i bukta. Waihou var tidligere kalt Thames etter byen Thames som ligger på sørøstkysten av bukta.
Bukta ligger i sørenden av Haurakigolfen sørøst for byen Auckland. Den dekker graben mellom Coromandelhalvøya og Hunua Ranges som fortsetter inn i Hauraki Plains mot sør.

Vern

Firth of Thames er et viktig tilholdssted for lofugler og er regnet som våtmarksområde av internasjonal interesse i Ramsar-konvensjonen.
Frafall i videregående opplæring

Med frafall i videregående opplæring i Norge menes andelen elever som slutter eller ikke klarer å fullføre videregående skole i løpet av 5 år.
Statistisk sentralbyrå har siden 1994 fulgt årskullene i den videregående skolen gjennom en femårsperiode, og registrert andelen elever som fullfører og andelen som faller ifra. Den siste registrerte statistikken er fra 2010-2015. Statistikken viser at etter fem år hadde 27% av elevene ikke fullført den videregående opplæringen; 15% sluttet underveis, 7% gjennomførte, ikke bestått og 5% var fortsatt i videregående opplæring. Andelen gutter som faller ifra er 33% mot 22% jenter.
Frafallet fra yrkesfaglige utdanninger er betydelig større enn i studiespesialisering. Det vil si at 42% av elevene fra yrkesfaglig utdanning faller fra mot 14% av elevene ved studiespesialisering.
Ifølge SSB ser vi at grunnskolepoengene har noe å si for frafallet i videregående skole. Hos elever med mindre enn 25 grunnskolepoeng slutter 88% iløpet av fem år, i motsetning til elever med 55 poeng eller mer, der nærmere 100% av elevene fullfører. Statistikken viser også at de som har lavest poeng fra grunnskolen oftest velger yrkesfaglig utdanning. For eksempel er det under 1% av elevene med 55 grunnskolepoeng eller mer som valgte yrkesfaglig utdannelsesprogram. Mangel på lærlingplasser og foreldrenes utdanningsnivå har også en påvirkning på frafallet i videregående opplæring.
For den enkelte elev som ikke fullfører videregående skole kan de personlige konsekvensene bli store. De som faller utenfor har økt sannsynlighet for å bli arbeidsledig eller bli midlertidig ansatt. Der er også større sannsynlighet for å gå på NAV.
Frafall i videregående skole er også regnet som et stort samfunnsproblem blant flere politikere. Norske politikere har brukt store ressurser på å få ned frafallet, men effekten har uteblitt.  Derfor har Kunnskapsdepartementet gitt Kunnskapssenteret i oppdrag å lage en rapport over tiltak med påvist effekt mot frafall.

Fraværsgrensen

Fraværsgrensen i videregående opplæring ble innført høsten 2016, for å få flere elever til å møte opp på skolen og var en av tiltakene imot frafall fra skolen. Hvis en har mer enn 10% udokumentert fravær i et fag vil man ikke kunne få karakter i faget. Ved sykdom kan en få dokumentasjon fra lege og det blir regnet som gyldig fravær. Ifølge forskningsorganisasjonen Fafo hadde fraværet til den gjennomsnittlige videregående elev redusert med 20%, altså 15 timer. Våren 2016 ble det holdt demonstrasjoner av elevorganisasjoner imot fraværsgrensen, hvor kritikken mot den var at den kunne ramme de svakeste elevene og at det var vanskelig å dokumentere enkelte årsaker til høyt fravær som psykiske sykdommer og mobbing. Det ble anslått av politiet at det var rundt 1000 demonstranter utenfor rådhuset i Oslo. Det ble også holdt demonstrasjoner andre plasser i landet som i Bergen. Høyre-politikeren Torbjørn Røe Isaksen er en av de som er mest kjent for å støtte grensen.
Smalnebbdykkpetrell

Utbredelse

Arten er utbredt på øyer utenfor Antarktika, Argentina, Australia, Chile, Falklandsøyene, De franske sørterritorier, Heard- og McDonaldøyene, New Zealand, Sankt Helena, Sør-Afrika, Sør-Georgia, Sør-Sandwichøyene og Uruguay
Argentina under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste)
Ulens kvintett

Ulens kvintett var ei norsk gammeldansgruppe, som kom fra Sel og Folldal, og ga seg i 1993. Navnet kommer av orkesterlederen sitt etternavn.
Jenter (TV-serie)

Jenter er en norsk TV-serie i ti sesonger. Første episode i sesong 1 hadde premiere på TV-kanalen NRK Super 8. februar 2013. 
Skuespilleren Ines Høysæter Asserson er en av dem som har hatt en rolle i serien.
(The) Rock and Roll Waltz

«(The) Rock and Roll Waltz» er en amerikansk populærmusikksang med melodi av Shorty Allen og tekst av Roy Alfred. Den ble skrevet i 1955.
Sangen blir fortalt ut fra synspunktet til en tenåring som kommer tidlig hjem fra et stevnemøte og oppdager foreldrene som forsøker å danse til én av hennes rock and rollplater. Uten å ha en referanseramme forsøker paret å danse vals til musikken.
Innspillingen med Kay Starr ble utgitt av RCA Victor Records med katalognummer 47-6539
Den ble den første innspilligen av betydning for RCA Victor Records etter at hun forlot Capitol Records. Hun hadde et antall mindre listeplasseringer for RCA Victor Records i 1955, innbefattet «Good and Lonesome» og «Turn Right». Hun trodde det var en spøk da A&R-staben i RCA Victor Records hadde plukket ut «(The) Rock and Roll Waltz» til henne. Den var så annerledes fra det hun pleide å spille inn på plate. Selv om sangen ble en nummer én-hit og millionselger, og hun kom til å elske den i tidens løp, var den aldri en sang som folk bad henne om å synge på noen av hennes liveopptredener i den tiden den var populær.
Ann-Margret spilte inn sangen og ga den ut på albumet The Vivacious One i 1962. Sangen ble også gitt ut på b-siden av singelen There'll Be Some Changes Made senere samme år.

Svensk versjon

Psevdonymet Hello har skrevet en svensk tekst. Den svenske tittelen er «Rock and roll-valsen».

Norsk versjon

Arne Bendiksen har skrevet en norsk tekst.
Basra Eyalet

Eyaletet Basra (osmantyrkisk: ایالت بصره, Eyālet-i Baṣrâ; tyrkisk: Basra Eyaleti), i eldre litteratur også Bassora, var en eyalet i Det osmanske rike mellom 1538 og 1862. Hovedstad var Basra og arealet på 1800-tallet ble anslått til 25 570 km².

Historie

Området havnet i Det osmanske rikets innflytelsessfære i 1534 da emir Rashid al-Mughamis av Bagdad ble beseiret av tyrkerne. Fire år senere ble Basra med omegn gjort til eyalet. På 1700-tallet ble provinsen i praksis styrt av mamelukkherskerne i det tilgrensende Bagdad eyalet, men fikk tilbake administrativ selvstendighet på midten av 1800-tallet. På 1860-tallet ble eyaletene som del av de osmanske administrative reformer, og Basra ble formelt underordnet guvernøren i  Bagdad fram til 1875.
Fridag for fløytisten

Fridag for fløytisten var Norges bidrag til Underholdningsfestivalen i Montreux i 1984. Regi: John Andreassen. Bidraget var en fabel i toner og bevegelse av og med danserne Torill Johannessen, Indra Lorentzen, Nina Lill Svendsen, skuespilleren John S. Kristensen og fløytisten Steinar Ofsdal.
Lengde: 31 minutter.
Programmet ble vist på NRK TV 3. mars 1984.
Raising Hell

Raising Hell er en konsertvideo med den britiske heavy-metalgruppen Iron Maiden, og ble gitt ut i september, 1994.
Videoen er en live-video der Iron Maiden kombinerer sin musikk med magikeren Simon Drakes show. Iron Maiden spiller sine sanger, og mellom dem gjør Drake forskjellige magiske triks. De fleste triksene gikk ut på at Drake skulle drepe sine vakre assistenter eller noen fra publikum. Dette gjorde han på visse groteske måter. Hele konserten avsluttes med at Drake drar med Bruce Dickinson inn i en tortur-boks (en. Iron Maiden) der han myrdes av de tusentalls spikere. Deretter hugger Iron Maidens maskot Eddie Dickisons hode av. Dette var også den siste konserten sangeren Bruce Dickinson hadde før han forlot bandet. Han returnerte i 1999.
NM i kubb

Vinnere

Vinnerne i det første norgesmesterskap i kubb ble Ivar Ustad og Johan Pääaho Svanem.
Norgesmesterskapet i boksing 2002

Norgesmesterskapet i boksing 2002 ble arrangert 1.-3. februar i Trondheim (kvinner) og 7.-9. mars i Tønsberg (menn).
Kongepokalen ble vunnet av Mohamed Massoudy. Forbundspokalen ble vunnet av Tor-Erik Sivertsen.
Orlando Apollos

Historie

Alliance of American Football annonserte Orlando og deres head coach Steve Spurrier som det første laget i ligaen den 7. april 2018. Den 20. september annonserte ligaen navnene og logoene for de fire lagene i ligaens eastern conference, inkludert navnet Orlando Apollos. En avtale mellom laget og iHeart Media ble offentliggjort 4. desember 2018.
Lagets ferdigstilte spillerliste ble annonsert 30. januar 2019. Lagets første kamp var på hjemmebane i Spectrum Stadium mot Atlanta Legends på lørdag 9. februar 2019, hvor Apollos vant 40-6.
20. februar 2019 annonserte ligaen at Apollos ville flytte treningene sine til Camden County High School i Kingsland, Georgia, mens spillere vil innlosjeres i hoteller i Jacksonville, Florida i mellomtiden og pendle til Orlando for kampene. Lover rundt yrkesskadeforsikring ble referert til som årsaken for flyttingen; AAF kunne ikke gå til anskaffelse av en forsikringsplan for hele ligaen før sesongstart, og hvor staten Georgia tilbyr yrkesskadeforsikring for alle bedrifter (inkludert profesjonell sport hvor mesteparten av treningen foregår i staten), klassifiserer ikke Florida atleter som ansatte.
Laget spilte sin første kamp 9. februar 2019 med en 40-6 seier over Atlanta Legends i Spectrum Stadium. De fulgte opp med nok en kamp med en høy total poengsum, da de slo San Antonio Commanders i andre uke. Apollos fortsatte seierrekken og gikk ubeseiret i sine fem første kamper, før de fikk sitt første nederlag hjemme mot Arizona Hotshots 22-17 den 16. mars. Uken etter slo Apollos Atlanta Legends, og ble med den seieren det første laget til å kvalifisere seg for sluttspillet.

Media

Kampene ble sendt på iHeartRadios Real Radio 104.1 FM. Laget hadde også et ukentlig radioprogram som ble sendt torsdager på WYGM og WJRR HD-2, samt et daglig program som på lokalradio. Apollos hadde også et ukentlig TV-program onsdag klokken 23:00 på Cox TV 27. Programmet, som het APOLLOS FOOTBALL with Steve Spurrier, analyserte spillere og kamper.
Clare Herbert Woolston

Clare Herbert Woolston (født 1856, død 1927) var en amerikansk baptistprest og forfatter. Han skrev barnesangen «Jesus elsker alle barna», som blant annet er med i Norsk salmebok 2013.